L'Ajuntament de Sagunt entrega les primeres distincions a l'excel·lència turística “La sonrisa más bonita de Sagunto”
29 de novembre 2023

La primera edició de “La sonrisa más bonita de Sagunto” va tindre lloc ahir a la vesprada en la Nau Magatzem d'Efectes i Recanvis del Port de Sagunt en la qual es van entregar les distincions a l'excel·lència turística de Sagunt, que reconeixen les iniciatives amb major projecció i trajectòria turística del municipi. A la gala, que va estar conduïda per la periodista María José Gimeno, van acudir l'alcalde de Sagunt, Darío Moreno; la regidora de Turisme, Natalia Antonino; i altres regidors de la Corporació Municipal.

![](/media/gbzhnnsl/img_0735_c.jpg?width=850&height=566.6666666666666)

Els guardonats en esta primera edició van ser: en la categoria Trajectòria, Bodegas Ferri; en Innovació i Digitalització, Teide Rooms; en Turisme Inclusiu i Accessible, Celia Peris visites guiades; en Sostenibilitat, Hotel Baru; i en Sicted, La Taverna de la Serp. A més, es va entregar una menció especial entre les candidatures presentades al concurs a l’Asociación para el Desarrollo Turístico de Sagunto (ADETURSA).

       ![](/media/udglkr4y/img_0636_c.jpg?width=332&height=221&mode=max) ![](/media/ymlng4m2/img_0651_c.jpg?width=335&height=223&mode=max)

      ![](/media/4aujoh0z/img_0653_c.jpg?width=338&height=225&mode=max) ![](/media/y1gnjr0k/img_0660_c.jpg?width=340&height=226&mode=max)

     ![](/media/n0gpatce/img_0665_c.jpg?width=345&height=230&mode=max) ![](/media/vnqlpeuy/img_0678_c.jpg?width=342&height=228&mode=max)

Els premis van ser entregats per la regidora de Turisme de l'Ajuntament de Sagunt, Natalia Antonino; la presidenta de FACOSA, Lola Torrente; la presidenta d’ASECAM, Cristina Plumed; Pedro Argenti, de l'Asociación de Comerciantes de Puerto de Sagunto (ACPS); i Mónica Morales, de la Cámara de Comercio de València. Finalment, la menció va ser entregada per l'alcalde de Sagunt, Darío Moreno.

Per a posar en valor la celebració de la gala l'alcalde de Sagunt, Darío Moreno, va reflexionar sobre la importància de reconéixer el treball que realitzen associacions i particulars per al desenvolupament de la ciutat: «**Hi ha vegades que és important que no parlem de la globalitat, sinó que li posem noms i cognoms a les persones, empreses i associacions que estan ajudant-nos a arribar a eixos nivells d'excel·lència que és imprescindible que aconseguim per part de tots i de totes**».

Moreno també va parlar d'alguns dels sectors més desenvolupats del municipi, com pot ser l'hostaleria, i del recent creixement de la gastronomia i l'organització d’events. «**Això li fa un gir realment a tot el que estem fent des de diferents perspectives i que demostren que ningú sobra quan parlem de turisme. Tots i totes tenim alguna cosa a aportar per a poder fer que la nostra economia cresca**», va afegir sobre este tema.

La regidora de Turisme, Natalia Antonino, va expressar que «**és un honor poder reconéixer i premiar aquelles persones i establiments que han contribuït al desenvolupament turístic en el nostre municipi**». A més, Antonino va destacar les principals virtuts de Sagunt com a destinació turística: «**Sagunt és una de les destinacions més reconegudes dins de la Comunitat Valenciana. La seua història, patrimoni, la seua cultura i la seua gastronomia es donen de la mà per a portar a milers de turistes durant tot l'any. Com a ciutat mil·lenària desprén història en cadascun dels seus racons amb un escenari incomparable**».

Natalia Antonino també va destacar el treball que s'ha dut a terme perquè Sagunt siga un referent turístic: «**Al llarg d'estos anys, la ciutat i els seus principals agents han fet un ardu treball basat en la millora contínua, en una estratègia turística d'avantguarda, una governança col·laborativa que no pot obviar aspectes tan importants com la inclusió, sostenibilitat i innovació, per a poder oferir una millor oferta turística per a tots i totes**».

![](/media/4ace3b54/img_0749_c.jpg?width=850&height=566.6666666666666)

D'esta manera, la delegació de Turisme de Sagunt va homenatjar totes les empreses, autònoms i emprenedors que formen part de la destinació Sagunt. Una unió entre administració pública i sector privat, clau per a posicionar Sagunt com una de les destinacions valencianes del segle XXI.

El jurat, que va avaluar les candidatures el passat 18 d'octubre, va estar format per la regidora de Turisme, Natalia Antonino, com a presidenta; la tècnica de Turisme, Silvia Gilabert, com a secretària; i els vocals, que van ser el cap de l'àrea de Competitivitat i Qualitat de Turisme Comunitat Valenciana, Javier Solsona Monzonís; la responsable de la unitat de Turisme de Cámara de Comercio de València, Mónica Morales; el vicepresident de l'Asociación d'Empresarios del Camp de Morvedre, Joaquín Aragonés Michavila; la presidenta de l'Associació de Comerciants "Ciutat de Sagunt", Lola Torrente; i la representant de l'Asociación de Comerciantes, Empresarios e Industriales de Sagunto y Comarca, Mª Luisa Piedad.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-entrega-les-primeres-distincions-a-l-excel-lència-turística-la-sonrisa-más-bonita-de-sagunto/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-entrega-les-primeres-distincions-a-l-excel-lència-turística-la-sonrisa-más-bonita-de-sagunto/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-entrega-les-primeres-distincions-a-l-excel-lència-turística-la-sonrisa-más-bonita-de-sagunto/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-entrega-les-primeres-distincions-a-l-excel-lència-turística-la-sonrisa-más-bonita-de-sagunto/)